title: Regolament ta’ Implimentazzjoni tal-Kummissjoni (UE) 2020/1103 tat-22 ta’ Lulju 2020 li japprova emenda mhux minuri fl-Ispeċifikazzjoni tal-Prodott ta’ isem elenkat fir-reġistru tad-Denominazzjonijiet tal-Oriġini Protetti u tal-Indikazzjonijiet Ġeografiċi Protetti “Brie de Melun” (DOP)

text:
                  28.7.2020

                  MT

                  Il-Ġurnal Uffiċjali tal-Unjoni Ewropea

                  L 242/1

         REGOLAMENT TA’ IMPLIMENTAZZJONI TAL-KUMMISSJONI (UE) 2020/1103
         tat-22 ta’ Lulju 2020
         li japprova emenda mhux minuri fl-Ispeċifikazzjoni tal-Prodott ta’ isem elenkat fir-reġistru tad-Denominazzjonijiet tal-Oriġini Protetti u tal-Indikazzjonijiet Ġeografiċi Protetti “Brie de Melun” (DOP)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 52(2) tiegħu,
         Billi:

                     (1)

                     Skont l-ewwel subparagrafu tal-Artikolu 53(1) tar-Regolament (UE) Nru 1151/2012, il-Kummissjoni eżaminat l-applikazzjoni ta’ Franza għall-approvazzjoni ta’ emenda fl-Ispeċifikazzjoni tal-Prodott tad-Denominazzjoni ta’ Oriġini Protetta “Brie de Melun”, irreġistrata skont ir-Regolament tal-Kummissjoni (KE) Nru 1107/96 (2).

                     (2)

                     Permezz tal-ittra tas-26 ta’ Settembru 2018, l-awtoritajiet Franċiżi informaw lill-Kummissjoni li kien ingħata perjodu tranżitorju skont l-Artikolu 15(4) tar-Regolament (UE) Nru 1151/2012, sal-31 ta’ Diċembru 2022, lil operaturi stabbiliti fit-territorju tagħhom li jissodisfaw il-kundizzjonijiet ta’ dan l-Artikolu skont id-digriet tad-29 ta’ Awwissu 2018 dwar l-emenda tal-Ispeċifikazzjoni tal-Prodott tad-denominazzjoni ta’ oriġini protetta “Brie de Melun” ippubblikat fis-6 ta’ Settembru 2018 fil-Journal Officiel de la République française. Matul il-proċedura nazzjonali ta’ oppożizzjoni, dawn l-operaturi li kienu kkummerċjalizzaw legalment il-“Brie de Melun” b’mod kontinwu għal mill-inqas ħames snin qabel is-sottomissjoni tal-applikazzjoni, kienu ressqu oppożizzjonijiet. Kien hemm operatur li ressaq oppożizzjoni dwar id-dispożizzjoni li ġejja: “Waqt il-perjodu taż-żamma permanenti fl-imnadar, għandhom jintużaw sodod tat-tiben li jkollhom tal-inqas 0,5 kg ta’ tiben miżjud bħala medja kuljum għal kull baqra tal-ħalib li qed taħleb jekk tintuża sistema ta’ sodod u 5 kg ta’ tiben miżjud bħala medja kuljum għal kull baqra tal-ħalib li qed taħleb jekk jintużaw l-imnadar miftuħa”. L-operatur ikkonċernat huwa EARL de la Mardelle (SIRET: 38514961200017). Żewġ operaturi ressqu oppożizzjoni dwar id-dispożizzjonijiet li ġejjin: “L-ammont ta’ għalf ikkonċentrat ma jistax jaqbeż il-25 % tat-total annwali medju ta’ materja niexfa fir-razzjon ta’ kuljum ta’ kull baqra tal-ħalib li qed taħleb” u “Fuq perjodu ta’ sena, l-għalf li jingħalef lill-merħla tal-baqar tal-ħalib jrid jiġi pprovdut mill-azjenda agrikola u ż-żona ġeografika kif ġej: — Mill-azjenda agrikola: L-għalf li joriġina miż-żona ġeografika u li ġej mill-azjenda agrikola għandu jammonta għal mill-inqas 50 % tat-total ta’ materja niexfa tal-merħla; u — Miż-żona ġeografika: Il-proporzjon tal-għalf li joriġina miż-żona ġeografika tal-produzzjoni għandu jammonta għal mill-inqas 80 % tal-materja niexfa tar-razzjon totali tal-merħla tal-ħalib.”. L-operaturi kkonċernati huma SCL du Versant laiteux 49225855300014) u GAEC Reconnu Patoux (SIRET: 38008216400019). Kien hemm operatur li ressaq oppożizzjoni dwar id-dispożizzjoni li ġejja: “L-ammont ta’ għalf ikkonċentrat ma jistax jaqbeż il-25 % tat-total annwali medju ta’ materja niexfa fir-razzjon ta’ kuljum ta’ kull baqra tal-ħalib.”. L-operatur ikkonċernat huwa Houdard Gérard Maurice (SIRET: 39226686200011).

                     (3)

                     Billi l-emenda kkonċernata mhijiex minuri skont it-tifsira tal-Artikolu 53(2) tar-Regolament (UE) Nru 1151/2012, il-Kummissjoni ppubblikat it-talba għal emenda, skont l-Artikolu 50(2)(a) tar-Regolament imsemmi, f’Il-Ġurnal Uffiċjali tal-Unjoni Ewropea (3).

                     (4)

                     Billi l-Kummissjoni ma rċeviet ebda dikjarazzjoni ta’ oppożizzjoni skont l-Artikolu 51 tar-Regolament (UE) Nru 1151/2012, jenħtieġ li l-emenda fl-Ispeċifikazzjoni tal-Prodott tiġi approvata,

               ADOTTAT DAN IR-REGOLAMENT:

            Artikolu 1
            L-emenda fl-Ispeċifikazzjoni tal-Prodott ippubblikata f’Il-Ġurnal Uffiċjali tal-Unjoni Ewropea fir-rigward tal-isem “Brie de Melun” (DOP) hija b’dan approvata.

            Artikolu 2
            Il-protezzjoni mogħtija skont l-Artikolu 1 hija soġġetta għall-perjodu tranżitorju mogħti minn Franza skont l-Artikolu 15(4) tar-Regolament (UE) Nru 1151/2012 lill-operaturi li jissodisfaw il-kundizzjonijiet ta’ dak l-Artikolu, wara d-digriet tad-29 ta’ Awwissu 2018 dwar l-emenda tal-Ispeċifikazzjoni tal-Prodott tad-denominazzjonijiet ta’ oriġini protetti “Brie de Melun” ippubblikati rispettivament fis-6 ta’ Settembru 2018 f’Il-Journal Officiel de la République française.

            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-22 ta’ Lulju 2020.

                  Għall-Kummissjoni

                  F’isem il-President,

               Janusz WOJCIECHOWSKI

                  Membru tal-Kummissjoni

            (1)  ĠU L 343, 14.12.2012, p. 1.

            (2)  Ir-Regolament tal-Kummissjoni (KE) Nru 1107/96 tat-12 ta’ Ġunju 1996 dwar ir-reġistrazzjoni ta’ indikazzjonijiet ġeografiċi u denominazzjonijiet ta’ oriġini taħt il-proċedura stabbilita fl-Artikolu 17 tar-Regolament tal-Kunsill (KEE) Nru 2081/92 (ĠU L 148, 21.6.1996, p. 1).

            (3)  ĠU C 83, 13.3.2020, p. 77.


title: Regolament ta’ Implimentazzjoni tal-Kummissjoni (UE) 2020/1147 tal-31 ta’ Lulju 2020 li jagħti l-awtorizzazzjoni tal-Unjoni għall-prodott bijoċidali uniku “ClearKlens product based on IPA” (Test b’rilevanza għaż-ŻEE)

text:
                  4.8.2020

                  MT

                  Il-Ġurnal Uffiċjali tal-Unjoni Ewropea

                  L 252/1

         REGOLAMENT TA’ IMPLIMENTAZZJONI TAL-KUMMISSJONI (UE) 2020/1147
         tal-31 ta’ Lulju 2020
         li jagħti l-awtorizzazzjoni tal-Unjoni għall-prodott bijoċidali uniku “ClearKlens product based on IPA”
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u b’mod partikolari l-ewwel subparagrafu tal-Artikolu 44(5) tiegħu,
         Billi:

                     (1)

                     Fis-26 ta’ Mejju 2016, Diversey Europe Operations B.V. ippreżentat applikazzjoni f’konformità mal-Artikolu 43(1) tar-Regolament (UE) Nru 528/2012 għall-awtorizzazzjoni ta’ prodott bijoċidali uniku bl-isem “ClearKlens product based on IPA” tat-tip ta’ prodotti 2, kif deskritt fl-Anness V ta’ dak ir-Regolament, u pprovdiet konferma bil-miktub li l-awtorità kompetenti tan-Netherlands kienet aċċettat li tevalwa l-applikazzjoni. L-applikazzjoni ġiet irreġistrata bin-numru tal-każ BC-HD024462-61 fir-Reġistru għall-Prodotti Bijoċidali.

                     (2)

                     Il-“ClearKlens product based on IPA” fih il-propan-2-ol, bħala s-sustanza attiva, li hija inkluża fil-lista tal-Unjoni ta’ sustanzi attivi approvati msemmija fl-Artikolu 9(2) tar-Regolament (UE) Nru 528/2012.

                     (3)

                     Fit-3 ta’ Ġunju 2019, f’konformità mal-Artikolu 44(1) tar-Regolament (UE) Nru 528/2012, l-awtorità kompetenti tal-evalwazzjoni ppreżentat rapport ta’ valutazzjoni u l-konklużjonijiet tal-evalwazzjoni tagħha lill-Aġenzija Ewropea għas-Sustanzi Kimiċi (“l-Aġenzija”).

                     (4)

                     Fis-17 ta’ Jannar 2020, l-Aġenzija ressqet opinjoni lill-Kummissjoni (2), l-abbozz tas-sommarju tal-karatteristiċi tal-prodott bijoċidali (“SPC”) ta’ “ClearKlens product based on IPA” u r-rapport finali tal-valutazzjoni dwar il-prodott bijoċidali uniku f’konformità mal-Artikolu 44(3) tar-Regolament (UE) Nru 528/2012.

                     (5)

                     L-opinjoni kkonkludiet li l-“ClearKlens product based on IPA” huwa prodott bijoċidali uniku skont it-tifsira tal-Artikolu 3(1)(r) tar-Regolament (UE) Nru 528/2012 li huwa eliġibbli għall-awtorizzazzjoni tal-Unjoni skont l-Artikolu 42(1) ta’ dak ir-Regolament u li, soġġett għall-konformità mal-abbozz tal-SPC, jissodisfa l-kundizzjonijiet stabbiliti fl-Artikolu 19(1) ta’ dak ir-Regolament.

                     (6)

                     Fit-3 ta’ Frar 2020, f’konformità mal-Artikolu 44(4) tar-Regolament (UE) Nru 528/2012, l-Aġenzija bagħtet l-abbozz tal-SPC lill-Kummissjoni bil-lingwi uffiċjali kollha tal-Unjoni.

                     (7)

                     Il-Kummissjoni taqbel mal-opinjoni tal-Aġenzija u għalhekk hija tal-fehma li jixraq li tagħti l-awtorizzazzjoni tal-Unjoni għall-“ClearKlens product based on IPA”.

                     (8)

                     Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Prodotti Bijoċidali,

               ADOTTAT DAN IR-REGOLAMENT:

            Artikolu 1
            Qed tingħata l-awtorizzazzjoni tal-Unjoni bin-numru tal-awtorizzazzjoni EU-0022128-0000 lil Diversey Europe Operations B.V għat-tqegħid fis-suq u għall-użu tal-prodott bijoċidali uniku “ClearKlens product based on IPA”, f’konformità mas-sommarju tal-karatteristiċi tal-prodotti bijoċidali stabbiliti fl-Anness.
            L-awtorizzazzjoni tal-Unjoni hija valida mill-24.8.2020 sal-31.7.2030.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-31 ta’ Lulju 2020.

                  Għall-Kummissjoni

                  Il-President

               Ursula VON DER LEYEN

            (1)  ĠU L 167, 27.6.2012, p. 1.

            (2)  L-opinjoni tal-ECHA tal-11 ta’ Diċembru 2019 dwar l-awtorizzazzjoni tal-Unjoni ta’ “ClearKlens product based on IPA” (ECHA/BPC/236/2019).

            ANNESS
            Sommarju tal-karatteristiċi tal-prodott għal prodott bijoċidali
            ClearKlens product based on IPA
            Prodott tip 2 - Diżinfettanti u alkaċidi li mhumiex maħsuba għall-applikazzjoni diretta fuq il-bnedmin jew fuq l-annimali (Diżinfettanti)
            Numru tal-awtorizzazzjoni: EU-0022128-0000
            Numru tal-ass R4BP: EU-0022128-0000
            1.   INFORMAZZJONI AMMINISTRATTIVA

            1.1.   Isem (ismijiet) kummerċjali tal-prodott

                        Isem kummerċjali

                        ClearKlens IPA
                        ClearKlens IPA 70 %
                        ClearKlens IPA 70 % v/v
                        ClearKlens IPA VH1
                        ClearKlens IPA Airless
                        ClearKlens IPA Pouch
                        ClearKlens IPA Non Sterile
                        ClearKlens IPA Non Sterile VH1
                        ClearKlens IPA SS
                        ClearKlens IPA SS VH1
                        ClearKlens IPA RTU
                        ClearKlens IPA RTU VH1
                        Texwipe® Sterile 70 % Isopropanol
                        VH01 ClearKlens IPA

                  1.2.   Detentur tal-awtorizzazzjoni

                        Isem u indirizz tad-detentur ta’ awtorizzazzjoni

                        Isem

                        Diversey Europe Operations B.V.

                        Indirizz

                        Maarssenbroeksedijk 2, 3542 DN, Utrecht, Netherlands

                        Numru tal-awtorizzazzjoni

                        EU-0022128-0000

                           Numru tal-ass R4BP

                        EU-0022128-0000

                        Data tal-awtorizzazzjoni

                        24.8.2020

                        Data ta’ skadenza tal-awtorizzazzjoni

                        31.7.2030

                  1.3.   Manifattur(i) tal-prodott

                        L-isem tal-manifattur

                        Diversey Europe Operations B.V.

                        L-indirizz tal-manifattur

                        Maarssenbroeksedijk 2, 3542 DN Utrecht Olanda

                        Post ta ‘siti ta’ manifattura

                        Avenida Conde Duque 5, 7 y 9; Poligono Industrial La Postura, 28343 Valdemoro (Madrid) Spanja
                        Strada Statale 235, 26010 Bagnolo Cremasco (CR) Italja
                        Cotes Park Industrial Estate, DE55 4PA Somercotes Alfreton Ir-Renju Unit
                        Rembrandtlaan 414, 7545 ZW Enschede Olanda
                        Morschheimer Strasse 12, 67292 Kirchheimbolanden Ġermanja

                        L-isem tal-manifattur

                        Multifill BV

                        L-indirizz tal-manifattur

                        Constructieweg 25a, 3640 AJ Mijdrecht Olanda

                        Post ta ‘siti ta’ manifattura

                        Constructieweg 25a, 3640 AJ Mijdrecht Olanda

                        L-isem tal-manifattur

                        Flexible Medical Packaging Ltd

                        L-indirizz tal-manifattur

                        Unit 8, Hightown, White Cross Industrial Estate, LA1 4XS Lancaster, Lancashire Ir-Renju Unit

                        Post ta ‘siti ta’ manifattura

                        Unit 8, Hightown, White Cross Industrial Estate, LA1 4XS Lancanter, Lancashire Ir-Renju Unit

                        L-isem tal-manifattur

                        Ardepharm

                        L-indirizz tal-manifattur

                        Les Iles Ferays, 07300 Tournon-sur-Rhône Franza

                        Post ta ‘siti ta’ manifattura

                        Les Iles Ferays, 07300 Tournon-sur-Rhône Franza

                        L-isem tal-manifattur

                        Entegris Cleaning Process (ECP) S.A.S

                        L-indirizz tal-manifattur

                        395 rue Louis Lépine, 34000 Montpellier Franza

                        Post ta ‘siti ta’ manifattura

                        395 rue Louis Lépine, 34000 Montpellier Franza

                  1.4.   Manifattur(i) tas-sustanza(i) attiva(i)

                        Sustanza attiva

                        Propan-2-ol

                        L-isem tal-manifattur

                        INEOS Solvents GmbH

                        L-indirizz tal-manifattur

                        Anckelmannsplatz, D-20537 Hamburg Ġermanja

                        Post ta ‘siti ta’ manifattura

                        Shamrockstrasse 88, D-44623 Herne Ġermanja
                        Römerstrasse 733, D-47443 Moers Ġermanja

                        Sustanza attiva

                        Propan-2-ol

                        L-isem tal-manifattur

                        Shell Chemicals Europe B.V.

                        L-indirizz tal-manifattur

                        Postbus 2334, 3000 CH Rotterdam Olanda

                        Post ta ‘siti ta’ manifattura

                        Vondelingenweg 601, 3196 KK Rotterdam-Pernis Olanda

                        Sustanza attiva

                        Propan-2-ol

                        L-isem tal-manifattur

                        Exxon Mobil Chemicals

                        L-indirizz tal-manifattur

                        Hermeslaan 2, 1831 Machelen Il-Belġju

                        Post ta ‘siti ta’ manifattura

                        4045 Scenic Highway, LA 70805 Baton Rouge Istati Uniti
                        Southampton, SO45 1TX Hampshire Ir-Renju Unit

                  2.   KOMPOŻIZZJONI U FORMULAZZJONI TAL-PRODOTT

            2.1.   Informazzjoni kwalitattiva u kwantitattiva fuq il-kompożizzjoni tal-prodott

                        Isem komuni

                        Isem IUPAC

                        Funzjoni

                        Numru CAS

                        Numru KE

                        Kontenut (%)

                        Propan-2-ol

                        Sustanza attiva

                        67-63-0

                        200-661-7

                        63,1

                  2.2.   Tip ta’ formulazzjoni

            AL - Kwalunkwe likwidu ieħor
            3.   DIKJARAZZJONIJIET TA’ PERIKLU U PREKAWZJONI

                        Dikjarazzjonijiet dwar Periklu

                        Likwidu u fwar li jieħdu n-nar malajr ħafna.
                        Jagħmel irritazzjoni serja lill-għajnejn.
                        Jista’ jikkawża ħedla jew sturdament.
                        Espożizzjoni ripetuta tista’ tikkaġuna nixfa jew qsim tal-ġilda.

                        Dikjarazzjonijiet dwar Prekawzjoni

                        Biegħed mis-sħana, uċuħ jaħarqu, xrar tan-nar, fjammi miftuħa u sorsi oħra li jaqbdu. – Tpejjipx.
                        Evita li tibla’ bin-nifs sprej.
                        Aħsel idejk sew wara li timmaniġġjah.
                        Aħżen f’post b’ventilazzjoni tajba.Żomm frisk.
                        Armi l-kontenut fi skont ir-regolamenti lokali..
                        Armi il-kontenitur fi skont ir-regolamenti lokali..
                        F’KAŻ TA’ KUNTATT MAL-ĠILDA (jew ix-xagħar):Neħħi minnufih il-ħwejjeg kontaminati kollha.Laħlaħ il-ġilda bl-ilma.
                        F’każ ta’ nar:Uża ragħwa reżistenti għall-alkoħol biex titfi.

                  4.   UŻU(IJIET) AWTORIZZATI

            4.1.   deskrizzjoni użu

               Tabella 1. Uża # 1 – PT02: Diżinfettant tal-uċuħ iebsin mhux porużi - professjonisti - tindif bil-mop

                        Tip ta’ Prodott

                        TP 02 - Diżinfettanti u alkaċidi li mhumiex maħsuba għall-użu dirett fuq il-bnedmin jew l-annimali

                        Meta rilevanti, deskrizzjoni eżatta tal-użu awtorizzat

                        Mhux rilevanti

                        Organiżmu/Organiżmi fil-mira (inkluż l-istadju ta’ żvilupp)

                        isem komuni: Batterji
                        istadju iżvilupp: ebda data
                        isem komuni: Ħmira
                        istadju iżvilupp: ebda data

                        Qasam tal-użu

                        Indoor
                        Prodott lest għall-użu tad-diżinfezzjoni ta ‘uċuħ iebsa mhux porużi mnaddfa f’faċilitajiet tal-manifattura tal-kosmetiċi u farmaċewtiċi b’rata ta’ bidla ta ‘arja ta’ 60 fis-siegħa jew aktar u fi kmamar nodfa b’rata ta ‘bidla ta’ arja ta ‘150 kull siegħa jew aktar.

                        Metodu(i) ta’ applikazzjoni

                        Diżinfettar bl-użu ta’ mop
                        -

                        Rata (rati) ta’ applikazzjoni u frekwenza

                        Applika 18.4 mL ta’ prodott/m2 ta’ wiċċ. - 0 -

                        Kategorija(i) tal-utenti

                        professjonali

                        Daqsijiet tal-pakkett u materjal tal-imballaġġ

                        Kontenituri (HDPE, PP, PE): 1 - 20 L

                  4.1.1.   Uża speċifiċi istruzzjonijiet għall-użu

            Prodott lest biex jintuża għad-diżinfettar ta’ wċuħ iebsin mhux porużi.
            Naddaf u xxotta l-wiċċ qabel id-diżinfettar. Xarrab il-mop bid-diżinfettant u naddaf il-wiċċ bil-mop. Imxarrab il-wiċċ kompletament. Ħallih jieħu effett għal mill-inqas 30 sekonda.
            Il-moppijiet użati għandhom jinħażnu f’kontenitur magħluq.
            4.1.2.   Miżuri ta ‘mitigazzjoni tar-riskji speċifiċi għall-użu

            Il-prodott jista’ jiġi applikat biss f’kamra b’ventilazzjoni suffiċjenti. Ir-rati minimi tat-tibdil tal-arja meħtieġa huma

                        —

                        60/s f’faċilitajiet farmaċewtiċi u ta’ manifattura tal-kożmetiċi;

                        —

                        150/s fil-kmamar nodfa.

                  Tużax aktar minn 18.4 mL ta’ prodott/m2.
            4.1.3.   Fejn speċifika għall-użu, il-partikolaritajiet tal-effetti diretti jew indiretti, l-istruzzjonijiet l-ewwel għajnuna u miżuri ta ‘emerġenza biex jipproteġu l-ambjent

            Ara d-direzzjonijiet ġenerali għall-użu.
            4.1.4.   Fejn speċifika għall-użu, l-istruzzjonijiet għar-rimi sikur tal-prodott u l-ippakkjar tiegħu

            Ara d-direzzjonijiet ġenerali għall-użu.
            4.1.5.   Fejn speċifika għall-użu, il-kundizzjonijiet tal-ħażna u l-ħajja fuq l-ixkaffa tal-prodott taħt kundizzjonijiet normali tal-ħżin

            Ara d-direzzjonijiet ġenerali għall-użu.
            4.2.   deskrizzjoni użu

               Tabella 2. Uża # 2 – PT02: Diżinfettant tal-uċuħ iebsin mhux porużi - professjonisti - ċarruta

                        Tip ta’ Prodott

                        TP 02 - Diżinfettanti u alkaċidi li mhumiex maħsuba għall-użu dirett fuq il-bnedmin jew l-annimali

                        Meta rilevanti, deskrizzjoni eżatta tal-użu awtorizzat

                        Mhux rilevanti

                        Organiżmu/Organiżmi fil-mira (inkluż l-istadju ta’ żvilupp)

                        isem komuni: Batterji
                        istadju iżvilupp: ebda data
                        isem komuni: Ħmira
                        istadju iżvilupp: ebda data

                        Qasam tal-użu

                        Indoor
                        Prodott lest għall-użu tad-diżinfezzjoni ta ‘uċuħ iebsa mhux porużi mnaddfa f’laboratorji b’rata ta’ bidla ta ‘arja ta’ 8 fis-siegħa jew aktar, f’faċilitajiet tal-manifattura tal-kosmetiċi u farmaċewtiċi b’rata ta ‘bidla ta’ arja ta ‘60 fis-siegħa jew aktar u f’kampi nodfa bi bidla fl-arja rata ta ‘150 fis-siegħa jew aktar.

                        Metodu(i) ta’ applikazzjoni

                        Diżinfettar bl-użu ta’ ċarruta -

                        Rata (rati) ta’ applikazzjoni u frekwenza

                        Applika 18.4 mL ta’ prodott/m2 ta’ wiċċ. - 0 -

                        Kategorija(i) tal-utenti

                        professjonali

                        Daqsijiet tal-pakkett u materjal tal-imballaġġ

                                    —

                                    Kontenituri (HDPE, PP, PE): 1 - 20 L

                                    —

                                    Kontenituri (HDPE, PP, PE) bil-pompa: 200 L (kamra nadifa biss)

                                    —

                                    IBCs bil-pompa (HDPE, PP, PE): 950 u 1 000  L (kamra nadifa biss)

                  4.2.1.   Uża speċifiċi istruzzjonijiet għall-użu

            Prodott lest biex jintuża għad-diżinfettar ta’ wċuħ iebsin mhux porużi.
            Naddaf u xxotta l-wiċċ qabel id-diżinfettar. Xarrab il-mop bid-diżinfettant u naddaf il-wiċċ bil-mop. Imxarrab il-wiċċ kompletament. Ħallih jieħu effett għal mill-inqas 30 sekonda. Il-moppijiet użati għandhom jinħażnu f’kontenitur magħluq.
            4.2.2.   Miżuri ta ‘mitigazzjoni tar-riskji speċifiċi għall-użu

            Il-prodott jista’ jiġi applikat biss f’kamra b’ventilazzjoni suffiċjenti. Ir-rati minimi tat-tibdil tal-arja meħtieġa huma

                        —

                        8/s fil-laboratorji;

                        —

                        60/s f’faċilitajiet farmaċewtiċi u ta’ manifattura tal-kożmetiċi;

                        —

                        150/s fil-kmamar nodfa.

                  Tużax aktar minn 18.4 mL ta’ prodott/m2.
            Il-miżura tat-tnaqqis tar-riskju personali li ġejja tista’ tiġi kkunsidrata għall-imsiħ tad-diżinfettant sakemm ma tkunx tista’ tiġi mibdula b’miżuri tekniċi u/jew organizzattivi: Huwa rakkomandat l-użu ta’ protezzjoni għall-għajnejn matul l-immaniġġjar tal-prodott.
            4.2.3.   Fejn speċifika għall-użu, il-partikolaritajiet tal-effetti diretti jew indiretti, l-istruzzjonijiet l-ewwel għajnuna u miżuri ta ‘emerġenza biex jipproteġu l-ambjent

            Ara d-direzzjonijiet ġenerali għall-użu.
            4.2.4.   Fejn speċifika għall-użu, l-istruzzjonijiet għar-rimi sikur tal-prodott u l-ippakkjar tiegħu

            Ara d-direzzjonijiet ġenerali għall-użu.
            4.2.5.   Fejn speċifika għall-użu, il-kundizzjonijiet tal-ħażna u l-ħajja fuq l-ixkaffa tal-prodott taħt kundizzjonijiet normali tal-ħżin

            Ara d-direzzjonijiet ġenerali għall-użu.
            4.3.   deskrizzjoni użu

               Tabella 3. Uża # 3 – PT02: Diżinfettant tal-uċuħ iebsin mhux porużi - professjonisti - sprejjar

                        Tip ta’ Prodott

                        TP 02 - Diżinfettanti u alkaċidi li mhumiex maħsuba għall-użu dirett fuq il-bnedmin jew l-annimali

                        Meta rilevanti, deskrizzjoni eżatta tal-użu awtorizzat

                        Mhux rilevanti

                        Organiżmu/Organiżmi fil-mira (inkluż l-istadju ta’ żvilupp)

                        isem komuni: Batterji
                        istadju iżvilupp: ebda data
                        isem komuni: Ħmira
                        istadju iżvilupp: ebda data

                        Qasam tal-użu

                        Indoor
                        Prodott lest għall-użu tad-diżinfezzjoni ta ‘uċuħ iebsa mhux porużi mnaddfa f’laboratorji b’rata ta’ bidla ta ‘arja ta’ 8 fis-siegħa jew aktar, f’faċilitajiet tal-manifattura tal-kosmetiċi u farmaċewtiċi b’rata ta ‘bidla ta’ arja ta ‘60 fis-siegħa jew aktar u f’kampi nodfa bi bidla fl-arja rata ta ‘150 fis-siegħa jew aktar.

                        Metodu(i) ta’ applikazzjoni

                        Diżinfettar bl-użu ta’ sprej biż-żennuna
                        L-imsiħ mhuwiex obbligatorju biex ixxerred il-prodott.

                        Rata (rati) ta’ applikazzjoni u frekwenza

                        Applika 18.4 mL ta’ prodott/m2 ta’ wiċċ. - 0 -

                        Kategorija(i) tal-utenti

                        professjonali

                        Daqsijiet tal-pakkett u materjal tal-imballaġġ

                                    —

                                    Pawċ tal-isprej biż-żennuna (PE): 0.9 - 20 L

                                    —

                                    Borża fi flixkun (borża EVA/EVA/PVDC/EVA/EVA b’ħames saffi, koestruża u b’diversi saffi fi flixkun HDPE, PP jew PE: 0.9 - 2 L

                                    —

                                    Flixkun tal-Isprej biż-Żennuna (HDPE, PP, PE): 0.5 - 1.5 L

                                    —

                                    Flixkun tal-isprej biż-żennuna mingħajr arja (LDPE): 0.25 - 1 L

                  4.3.1.   Uża speċifiċi istruzzjonijiet għall-użu

            Prodott lest biex jintuża għad-diżinfettar ta’ wċuħ iebsin mhux porużi.
            Naddaf u xxotta l-wiċċ qabel id-diżinfettar. Xarrab il-mop bid-diżinfettant u naddaf il-wiċċ bil-mop. Imxarrab il-wiċċ kompletament. Ħallih jieħu effett għal mill-inqas 30 sekonda. Il-moppijiet użati għandhom jinħażnu f’kontenitur magħluq.
            Numru ta’ applikazzjonijiet skont it-tip ta’ ppakkjar li huwa meħtieġ biex tinkseb rata ta’ applikazzjoni ta’ 18.4 mL ta’ prodott/m2 ta’ wiċċ:

                        —

                        Pawċ tal-isprej biż-żennuna: applika 19-il sprejjatura/m2 ta’ wiċċ:

                        —

                        Żennuna sterili (borża fi flixkun): applika 16-il sprejjatura/m2 ta’ wiċċ:

                        —

                        Flixkun tal-isprej biż-żennuna: applika 14-il sprejjatura/m2 ta’ wiċċ:

                        —

                        Flixkun tal-isprej biż-żennuna mingħajr arja: applika 21 sprejjatura/m2 ta’ wiċċ.

                  4.3.2.   Miżuri ta ‘mitigazzjoni tar-riskji speċifiċi għall-użu

            Il-prodott jista’ jiġi applikat biss f’kamra b’ventilazzjoni suffiċjenti. Ir-rati minimi tat-tibdil tal-arja meħtieġa huma

                        —

                        8/s fil-laboratorji;

                        —

                        60/s f’faċilitajiet farmaċewtiċi u ta’ manifattura tal-kożmetiċi;

                        —

                        150/s fil-kmamar nodfa.

                  Tużax aktar minn 18.4 mL ta’ prodott/m2.
            4.3.3.   Fejn speċifika għall-użu, il-partikolaritajiet tal-effetti diretti jew indiretti, l-istruzzjonijiet l-ewwel għajnuna u miżuri ta ‘emerġenza biex jipproteġu l-ambjent

            Ara d-direzzjonijiet ġenerali għall-użu.
            4.3.4.   Fejn speċifika għall-użu, l-istruzzjonijiet għar-rimi sikur tal-prodott u l-ippakkjar tiegħu

            Ara d-direzzjonijiet ġenerali għall-użu.
            4.3.5.   Fejn speċifika għall-użu, il-kundizzjonijiet tal-ħażna u l-ħajja fuq l-ixkaffa tal-prodott taħt kundizzjonijiet normali tal-ħżin

            Ara d-direzzjonijiet ġenerali għall-użu.
            4.4.   deskrizzjoni użu

               Tabella 4. Uża # 4 – PT02: Diżinfettant tal-ingwanti mhux porużi - professjonisti - diżinfettar tal-ingwanti mhux porużi

                        Tip ta’ Prodott

                        TP 02 - Diżinfettanti u alkaċidi li mhumiex maħsuba għall-użu dirett fuq il-bnedmin jew l-annimali

                        Meta rilevanti, deskrizzjoni eżatta tal-użu awtorizzat

                        Mhux rilevanti

                        Organiżmu/Organiżmi fil-mira (inkluż l-istadju ta’ żvilupp)

                        isem komuni: Batterji
                        istadju iżvilupp: ebda data
                        isem komuni: Ħmira
                        istadju iżvilupp: ebda data

                        Qasam tal-użu

                        Indoor
                        Prodott lest għall-użu tad-diżinfezzjoni ta ‘ingwanti nodfa mhux porużi f’laboratorji b’rata ta’ bidla ta ‘arja ta’ 8 fis-siegħa jew aktar, f’faċilitajiet tal-manifattura tal-kosmetiċi u farmaċewtiċi b’rata ta ‘bidla ta’ arja ta ‘60 fis-siegħa jew aktar u f’kampi nodfa b’rata ta’ bidla fl-arja ta ‘150 fis-siegħa jew aktar.

                        Metodu(i) ta’ applikazzjoni

                        Diżinfettant tal-ingwanti mhux porużi -

                        Rata (rati) ta’ applikazzjoni u frekwenza

                        Applika 3 ml fuq l-ingwanti. - 0 -

                        Kategorija(i) tal-utenti

                        professjonali

                        Daqsijiet tal-pakkett u materjal tal-imballaġġ

                        Dożaġġ awtomatiku:

                                    —

                                    Kontenituri (HDPE, PP, PE): 1 - 20 L

                                    —

                                    Kontenituri (HDPE, PP, PE) bil-pompa: 200 L (kamra nadifa biss)

                                    —

                                    IBCs bil-pompa (HDPE, PP, PE): 950 u 1 000  L (kamra nadifa biss)

                              Dożaġġ manwali:

                                    —

                                    Pawċ tal-isprej biż-żennuna (PE): 0.9 - 20 L

                                    —

                                    Borża fi flixkun (borża EVA/EVA/PVDC/EVA/EVA b’ħames saffi, koestruża u b’diversi saffi fi flixkun HDPE, PP jew PE: 0.9 - 2 L

                                    —

                                    Flixkun tal-Isprej biż-Żennuna (HDPE, PP, PE): 0.5 - 1.5 L

                                    —

                                    Flixkun tal-isprej biż-żennuna mingħajr arja (LDPE): 0.25 - 1 L

                  4.4.1.   Uża speċifiċi istruzzjonijiet għall-użu

            Prodott lest biex jintuża għad-diżinfettar ta’ tal-ingwanti mhux porużi
            Dożaġġ awtomatiku:
            Applika 3 mL tal-prodott direttament fuq idejn nodfa mlibbsin l-ingwanti, xerred b’mod uniformi u imxxarrab il-wiċċ kompletament. Ħallih jieħu effett għal mill-inqas 30 sekonda.

               Dożaġġ manwali:

            Sprejja 3 mL tal-prodott direttament fuq idejn nodfa mlibbsin l-ingwanti, xerred b’mod uniformi u imxxarrab il-wiċċ kompletament. Ħallih jieħu effett għal mill-inqas 30 sekonda.
            Numru ta’ applikazzjonijiet skont it-tip ta’ ppakkjar li huwa meħtieġ biex tapplika 3 mL ta’ prodott fuq idejn nodfa mlibbsin l-ingwanti:

                        —

                        Pawċ tal-isprej biż-żennuna: applika 3 sprejjaturi tal-prodott fuq iż-żewġ idejn;

                        —

                        Żennuna sterili (borża fi flixkun): applika 3 sprejjaturi tal-prodott fuq iż-żewġ idejn;

                        —

                        Flixkun tal-isprej biż-żennuna: applika 3 sprejjaturi tal-prodott fuq iż-żewġ idejn;

                        —

                        Flixkun tal-isprej biż-żennuna mingħajr arja: applika 4 sprejjaturi tal-prodott fuq iż-żewġ idejn.

                  4.4.2.   Miżuri ta ‘mitigazzjoni tar-riskji speċifiċi għall-użu

            Il-prodott jista’ jiġi applikat biss f’kamra b’ventilazzjoni suffiċjenti. Ir-rati minimi tat-tibdil tal-arja meħtieġa huma

                        —

                        8/s fil-laboratorji;

                        —

                        60/s f’faċilitajiet farmaċewtiċi u ta’ manifattura tal-kożmetiċi;

                        —

                        150/s fil-kmamar nodfa.

                  4.4.3.   Fejn speċifika għall-użu, il-partikolaritajiet tal-effetti diretti jew indiretti, l-istruzzjonijiet l-ewwel għajnuna u miżuri ta ‘emerġenza biex jipproteġu l-ambjent

            Ara d-direzzjonijiet ġenerali għall-użu.
            4.4.4.   Fejn speċifika għall-użu, l-istruzzjonijiet għar-rimi sikur tal-prodott u l-ippakkjar tiegħu

            Ara d-direzzjonijiet ġenerali għall-użu.
            4.4.5.   Fejn speċifika għall-użu, il-kundizzjonijiet tal-ħażna u l-ħajja fuq l-ixkaffa tal-prodott taħt kundizzjonijiet normali tal-ħżin

            Ara d-direzzjonijiet ġenerali għall-użu.
            5.   DIREZZJONIJIET ĠENERALI GĦALL-UŻU (1)

            5.1.   Istruzzjonijiet għall-użu

            Ara l-istruzzjonijiet speċifiċi dwar l-użu.
            5.2.   Miżuri ta ‘mitigazzjoni ta’ riskju

            Ilbes ingwanti ġodda protettivi reżistenti għall-kimiki matul il-fażi ta’ mmaniġġjar tal-prodott (il-materjal tal-ingwanti għandu jiġi speċifikat mid-detentur tal-awtorizzazzjoni fl-informazzjoni dwar il-prodott).
            Evita l-kuntatt mal-għajnejn.
            5.3.   Partikolaritajiet tal-effetti diretti jew indiretti, l-istruzzjonijiet tal-ewwel għajnuna u l-miżuri ta ‘emerġenza biex jipproteġu l-ambjent

            Inalazzjoni: Jista’ jikkawża ngħas jew sturdament.
            Kuntatt mal-għajnejn: Jikkawża irritazzjoni serja.
            JEKK JINĠIBED MAN-NIFS: Qiegħed lillpersuna għall-arja friska f’pożizzjoni komda biex tieħu n-nifs. Ikkuntattja ĊENTRU TAL-AVVELENAMENT jew tabib jekk tħossok ma tiflaħx.
            JEKK JIDĦOL FL-GĦAJNEJN: Laħlaħ b’attenzjoni bl-ilma għal diversi minuti. Neħħi l- lentijiet tal-kuntatt, jekk ikun hemm u jkunu faċli biex tneħħihom. Kompli laħlaħ. Jekk l-irritazzjoni tal-għajnejn tippersisti: Ikkonsulta tabib.
            JEKK JINBELA’: laħlaħ il-ħalq. TIPPROVOKAX ir-remettar. Ikkonsulta tabib jekk tħossok ma tiflaħx.

               Prekawzjonijiet ambjentali:

            M’għandux jilħaq l-ilma tad-drenaġġ jew il-fossa tad-drenaġġ meta ma jkunx dilwit jew newtralizzat.
            Tħallihx jidħol fis-sistema tad-drenaġġ jew fl-ilma tal-wiċċ jew tal-pjan. Iddilwih b’ħafna ilma.
            Metodi u materjal għat-trażżin u għat-tindif. Assorbi b’materjal li jżomm il-likwidi (ramel, diatomit, leganti universali, serratura).
            5.4.   Istruzzjonijiet għar-rimi sikur tal-prodott u l-ippakkjar tiegħu

            Il-prodott u l-kontenitur tiegħu għandhom jintremew b’mod sigur u f’konformità ma’ kwalunkwe leġiżlazzjoni rilevanti dwar ir-rimi ta’ skart perikoluż. Armi jew aħraq skont ir-reġistrazzjonijiet lokali.
            5.5.   Kundizzjonijiet tal-ħażna u l-ħajja fuq l-ixkaffa tal-prodott taħt kundizzjonijiet normali tal-ħżin

            Żmien ta’ ħażna ta’ sentejn.
            Żommu biss fl-ippakkjar oriġinali.
            Aħżen ’il bogħod mid-dawl tax-xemx dirett u taħt it-30 °C.
            Aħżen f’kontenitur magħluq.
            6.   INFORMAZZJONI OĦRA

            Il-prodott fih propan-2-ol (CAS Nru: 67-63-0), li għalih ġie miftiehem valur ta’ referenza Ewropew ta’ 129,28 mg/m3 għall-utent professjonist li ntuża għall-valutazzjoni tar-riskju ta’ dan il-prodott.

               (1)  L-istruzzjonijiet għall-użu, il-miżuri ta’ mitigazzjoni tar-riskji u struzzjonijiet oħrajn għall-użu taħt din it-taqsima huma validi għal kull użu awtorizzat.


title: Regolament ta’ Implimentazzjoni tal-Kummissjoni (UE) 2020/1148 tal-31 ta’ Lulju 2020 li jistabbilixxi l-ispeċifikazzjonijiet metodoloġiċi u tekniċi f’konformità mar-Regolament (UE) 2016/792 tal-Parlament Ewropew u tal-Kunsill fir-rigward tal-indiċijiet armonizzati tal-prezzijiet għall-konsumatur u l-indiċi tal-prezzijiet tad-djar (Test b’rilevanza għaż-ŻEE)

text:
                  4.8.2020

                  MT

                  Il-Ġurnal Uffiċjali tal-Unjoni Ewropea

                  L 252/12

         REGOLAMENT TA’ IMPLIMENTAZZJONI TAL-KUMMISSJONI (UE) 2020/1148
         tal-31 ta’ Lulju 2020
         li jistabbilixxi l-ispeċifikazzjonijiet metodoloġiċi u tekniċi f’konformità mar-Regolament (UE) 2016/792 tal-Parlament Ewropew u tal-Kunsill fir-rigward tal-indiċijiet armonizzati tal-prezzijiet għall-konsumatur u l-indiċi tal-prezzijiet tad-djar
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/792 tal-Parlament Ewropew u tal-Kunsill tal-11 ta’ Mejju 2016 dwar l-indiċijiet armonizzati tal-prezzijiet għall-konsumatur u l-indiċi armonizzat tal-prezzijiet tad-djar, u li jħassar ir-Regolament tal-Kunsill (KE) Nru 2494/95 (1), u b’mod partikolari l-Artikoli 3(6), 3(8), 3(9), 3(10), 4(4), 7(6) u 9(4) tiegħu.
         Billi:

                     (1)

                     Ir-Regolament (UE) 2016/792 jistabbilixxi qafas komuni għall-produzzjoni tal-indiċi armonizzat tal-prezzijiet għall-konsumatur (HICP), l-indiċi armonizzat tal-prezzijiet għall-konsumatur b’rati tat-taxxa kostanti (HICP-CT), l-indiċi tal-prezzijiet tad-djar okkupati mis-sidien (OOH) u l-indiċi tal-prezzijiet tad-djar (HPI).

                     (2)

                     B’konformità mal-Artikolu 12(3) tar-Regolament (UE) 2016/792, il-Kummissjoni jenħtieġ tintegra, sa fejn ikun kompatibbli ma’ dak ir-Regolament, id-dispożizzjonijiet rilevanti tar-Regolament tal-Kummissjoni (KE) Nru 1749/96 (2) u (KE) Nru 2214/96 (3), ir-Regolament tal-Kunsill (KE) Nru 1687/98 (4), ir-Regolament tal-Kummissjoni (KE) Nru 2646/98 (5), u (KE) Nru 1617/1999 (6), ir-Regolament tal-Kunsill (KE) Nru 2166/1999 (7), ir-Regolament tal-Kummissjoni (KE) Nru 2601/2000 (8), (KE) Nru 2602/2000 (9) (KE) Nru 1920/2001 (10) (KE) Nru 1921/2001 (11) u (KE) Nru 1708/2005 (12), ir-Regolament tal-Kunsill (KE) Nru 701/2006 (13), ir-Regolament tal-Kummissjoni (KE) Nru 330/2009 (14), (UE) Nru 1114/2010 (15) u (UE) Nru 93/2013 (16) adottati abbażi tar-Regolament tal-Kunsill (KE) Nru 2494/95 (17), filwaqt li tnaqqas, sa fejn hu xieraq, in-numru totali tal-atti ta’ implimentazzjoni.

                     (3)

                     L-Istati Membri jenħtieġ jaġġornaw il-piżijiet subindiċi għall-indiċijiet armonizzati kull sena. Għalhekk, jenħtieġ jiġu speċifikati regoli għad-derivazzjoni tal-piżijiet.

                     (4)

                     Billi mhux possibbli li jiġu osservati t-tranżazzjonijiet kollha tal-univers fil-mira tal-HICP, jenħtieġ jiġu stabbiliti regoli għall-kampjunar.

                     (5)

                     L-HICP ikejjel il-bidliet fil-prezzijiet tal-konsumatur. Biex ikun żgurat li l-kunċett ta’ “prezz” jiġi applikat b’mod armonizzat mill-Istati Membri, jenħtieġ jiġu stabbiliti regoli dwar it-trattament tal-prezzijiet.

                     (6)

                     L-HICP jenħtieġ jipprovdi miżura ta’ bidla pura fil-prezzijiet, li ma tkunx affettwata b’bidla fil-kwalità. Għalhekk, jenħtieġ jiġu stabbiliti regoli għas-sostituzzjonijiet u għall-aġġustamenti tal-kwalità.

                     (7)

                     L-indiċijiet armonizzati jenħtieġ ikunu indiċijiet ta’ kull sena tat-tip Laspeyres marbuta katina. Għalhekk, jenħtieġ jiġu ddefiniti aggregati elementari u jiġu speċifikati metodi għall-kombinament tal-prezzijiet osservati ħalli jinħolqu indiċijiet elementari tal-prezz.

                     (8)

                     Biex tkun żgurata l-kwalità għolja tal-istimi rapidi tal-HICP u biex il-Kummissjoni (il-Eurostat) tkun tista’ tidderivi l-aggregati meħtieġa, l-Istati Membri li l-munita tagħhom hi l-euro jenħtieġ jittrażmettu stimi rapidi skont l-istess tqassim bħall-HICP.

                     (9)

                     L-indiċijiet armonizzati u s-subindiċijiet tagħhom li jkunu diġà ġew ippubblikati jistgħu jiġu riveduti. Għalhekk, jenħtieġ jiġu speċifikati l-kundizzjonijiet li skonthom jenħtieġ isiru r-reviżjonijiet.

                     (10)

                     Biex jinkisbu riżultati affidabbli u komparabbli mill-Istati Membri kollha, jenħtieġ jiġi stabbilit u jitħaddem qafas metodoloġiku komuni għall-kompilazzjoni tal-HICP-CT.

                     (11)

                     L-Istati Membri jenħtieġ jibagħtu l-indiċi tal-prezzijiet tal-OOH u tal-HPI skont tqassim dettaljat.

                     (12)

                     L-Istati Membri jenħtieġ jibagħtu d-data u l-metadata lill-Kummissjoni (il-Eurostat) f’konformità ma’ standards u proċeduri ta’ skambju speċifikati.

                     (13)

                     Fis-sistema Ewropea tal-istatistika, jenħtieġ jinħolqu gwida u rakkomandazzjonijiet prattiċi dwar kwistjonijiet rilevanti mal-kejl u l-kompilazzjoni tal-HICP, b’mod partikolari dwar l-aġġustament tal-kwalità, il-kompilazzjoni tal-indiċi u t-trattament tal-prezzijiet.

                     (14)

                     Ir-Regolamenti (KE) Nru 1749/96, (KE) Nru 2214/96, (KE) Nru 1687/98, (KE) Nru 2646/98, (KE) Nru 1617/1999, (KE) Nru 2166/1999, (KE) Nru 2601/2000, (KE) Nru 2602/2000, (KE) Nru 1920/2001, (KE) Nru 1921/2001, (KE) Nru 1708/2005, (KE) Nru 701/2006, (KE) Nru 330/2009, (UE) Nru 1114/2010 u (UE) Nru 93/2013 jenħtieġ jitħassru.

                     (15)

                     Il-miżuri previsti f’dan ir-Regolament huma skont l-opinjoni tal-Kumitat tas-Sistema Ewropea tal-Istatistika,

               ADOTTAT DAN IR-REGOLAMENT:

            KAPITOLU 1

            DISPOŻIZZJONIJIET ĠENERALI

            Artikolu 1
            Suġġett
            Dan ir-Regolament jistabbilixxi kundizzjonijiet uniformi biex jinħolqu:

                        (a)

                        l-indiċi armonizzat tal-prezzijiet għall-konsumatur (HICP) u l-indiċi armonizzat tal-prezzijiet għall-konsumatur b’rati tat-taxxa kostanti (HICP-CT); u

                        (b)

                        l-indiċi tal-prezzijiet tad-djar okkupati mis-sidien (OOH) u l-indiċi tal-prezzijiet tad-djar (HPI).

            Artikolu 2
            Definizzjonijiet
            Għall-finijiet ta’ dan ir-Regolament, japplikaw id-definizzjonijiet li ġejjin:

                        (1)

                        “sehem ta’ nefqa” tfisser persentaġġ tat-total tan-nefqa monetarja finali tal-unitajiet domestiċi għall-konsum, kif speċifikat fl-Anness;

                        (2)

                        “piż tas-subindiċi” tfisser il-piż għal kull kategorija tal-klassifikazzjoni Ewropea tal-konsum individwali skont l-għan (ECOICOP), kif stabbilit fl-Anness I tar-Regolament (UE) 2016/792, inkluż fl-HICP;

                        (3)

                        “univers fil-mira” tal-HICP tfisser it-tranżazzjonijiet kollha inklużi fin-nefqa monetarja finali tal-unitajiet domestiċi għall-konsum;

                        (4)

                        “offerta tal-prodott” tfisser prodott speċifikat mill-karatteristiċi tiegħu, il-ħin u l-post tax-xiri u t-termini tal-provvista, u li għalih jiġi osservat prezz;

                        (5)

                        “prodott omoġenju” tfisser sett ta’ offerti tal-prodott li fosthom ma jkunx hemm differenzi sinifikanti fil-kwalità u li għalih jiġi kkalkulat prezz medju;

                        (6)

                        “prodott individwali” tfisser offerta tal-prodott jew prodott omoġenju;

                        (7)

                        “kampjun fil-mira” tfisser sett ta’ prodotti individwali li jappartjenu għal tranżazzjonijiet mill-univers fil-mira u li għalihom għandha tintuża d-data dwar il-prezz biex jiġi kkompilat l-HICP;

                        (8)

                        “differenza fil-kwalità” tfisser differenza bejn il-karatteristiċi, il-ħin, il-post tax-xiri jew it-termini tal-provvista ta’ żewġ prodotti individwali, meta dan ikun rilevanti mill-perspettiva tal-konsumatur;

                        (9)

                        “prodott ta’ sostituzzjoni” tfisser prodott individwali li jissostitwixxi prodott individwali ieħor fil-kampjun fil-mira;

                        (10)

                        “aġġustament tal-kwalità” tfisser proċedura ta’ żieda jew tnaqqis tal-prezz osservat ta’ prodott ta’ sostituzzjoni jew tal-prodott sostitwit bil-valur tad-differenza fil-kwalità bejniethom;

                        (11)

                        “prezz osservat” tfisser il-prezz għall-konsumatur ta’ prodott individwali, kif użat mill-Istat Membru għall-kumpilazzjoni tal-HICP;

                        (12)

                        “prezz stmat” tfisser prezz ibbażat fuq proċedura ta’ stima xierqa;

                        (13)

                        “aggregat elementari” tfisser l-iżgħar aggregat użat f’indiċi tat-tip Laspeyres;

                        (14)

                        “indiċi elementari tal-prezz” tfisser indiċi għal aggregat elementari jew indiċi għal strat f’aggregat elementari;

                        (15)

                        “tranżittività” tfisser il-proprjetà meta indiċi li jqabbel il-perjodi (a) u (b) indirettament tul il-perjodu (c) ikun identiku għal wieħed li jqabbel il-perjodi (a) u (b) direttament;

                        (16)

                        “riversibbiltà tal-ħin” tfisser il-proprjetà meta l-indiċi bejn il-perjodi (a) u (b) ikun daqs l-invers tal-istess indiċi bejn il-perjodi (b) u (a);

                        (17)

                        “rimborż” tfisser pagament parzjali jew sħiħ minn gvern jew istituzzjonijiet mingħajr skop ta’ qligħ li jservu lill-unitajiet domestiċi, ta’ xirjiet approvati mill-unitajiet domestiċi ta’ prodotti speċifikati, kif definit fil-paragrafi 4.108-4.110 tal-Anness A tar-Regolament (UE) Nru 549/2013 tal-Parlament Ewropew u tal-Kunsill (18) (ESA 2010);

                        (18)

                        “inċitament” tfisser bidla, ħafna drabi temporanja, fil-karatteristiċi ta’ prodott individwali billi tiżdied il-kwantità tal-prodott, jingħata prodott individwali ieħor mingħajr ħlas jew jiġu offruti benefiċċji oħra lill-konsumatur;

                        (19)

                        “primjums attwali” tfisser l-ammonti mħallsa għal polza tal-assigurazzjoni speċifika biex tinkiseb kopertura tal-assigurazzjoni għal perjodu taż-żmien iddikjarat;

                        (20)

                        “ħlas impliċitu għas-servizz” tfisser l-output tal-kumpaniji tal-assigurazzjoni, kif definit fil-paragrafu 16.51 tal-Anness A tal-ESA 2010;

                        (21)

                        “pretensjonijiet tal-assigurazzjoni mhux tal-ħajja” tfisser pretensjonijiet kif definiti fil-paragrafu 4.114 tal-Anness A tal-ESA 2010;

                        (22)

                        “prodott staġunali” tfisser prodott individwali li jkun disponibbli għax-xiri jew li jinxtara b’ammonti sinifikanti biss f’parti minn sena u b’xejra rikorrenti. F’xahar partikolari, il-prodott jitqies li jkun fl-istaġun jew mhux fl-istaġun. Il-perjodi fl-istaġun jistgħu jvarjaw minn sena għall-oħra.

                        (23)

                        “prezz tipiku” tfisser prezz stmat għal prodott staġunali li mhux eċċezzjonali bħal prezz tal-bejgħ fi tmiem l-istaġun;

                        (24)

                        “metodu ta’ imputazzjoni staġunali” tfisser trattament li permezz tiegħu l-prezzijiet tal-prodotti staġunali li mhumiex fl-istaġun jiġu stmati bi stima kontrostaġunali jew staġunali kollha;

                        (25)

                        “stima kontrostaġunali” tfisser proċedura biex jinkiseb prezz stmat għal prodott staġunali ħalli:

                                    (a)

                                    fl-ewwel xahar mhux fl-istaġun, jintuża prezz tipiku mill-perjodu preċedenti fl-istaġun;

                                    (b)

                                    fix-xhur ta’ wara li mhumiex fl-istaġun, il-prezz stmat ikun daqs il-prezz tax-xahar preċedenti aġġustat bil-bidla medja fil-prezzijiet osservati fuq il-prodotti staġunali fl-istaġun kollha fl-istess grupp, klassi, sottoklassi tal-ECOICOP, jew fl-istess aggregat f’xi livell taħt is-sottoklassi;

                        (26)

                        “stima għalkollox staġunali” tfisser proċedura biex jinkiseb prezz stmat għal prodott staġunali ħalli:

                                    (a)

                                    fl-ewwel xahar li mhux fl-istaġun, jintuża prezz tipiku mill-perjodu preċedenti fl-istaġun;

                                    (b)

                                    fix-xhur ta’ wara li mhux fl-istaġun, il-prezz stmat ikun daqs il-prezz tax-xahar preċedenti aġġustat bil-bidla medja fil-prezzijiet osservati fuq il-prodotti individwali kollha fl-istess grupp, klassi, sottoklassi tal-ECOICOP, jew fl-istess aggregat f’xi livell taħt is-sottoklassi;

                        (27)

                        “metodu tal-piż staġunali” tfisser trattament ta’ prodotti staġunali li matulu l-piżijiet tal-prodotti staġunali li mhumiex fl-istaġun ikunu żero jew ikunu stabbiliti għal żero;

                        (28)

                        “tariffa” tfisser lista ta’ prezzijiet u kundizzjonijiet għal prodott li tkun differenzjata skont il-kwantitajiet mixtrija, il-ħin tal-konsum jew il-karatteristiċi tax-xerrejja;

                        (29)

                        “reviżjoni” tfisser bidla fl-indiċijiet jew fil-piżijiet ippubblikati mill-Kummissjoni (il-Eurostat). Bidla bejn l-istima rapida u l-HICP għall-istess xahar ta’ referenza ma għandhiex titqies bħala reviżjoni;

                        (30)

                        “data provviżorja” tfisser indiċijiet jew piżijiet li Stat Membru hu mistenni jiffinalizza f’xahar aktar tard;

                        (31)

                        “settur tal-gvern ġenerali” tfisser gvern ċentrali, gvern statali, gvern lokali u fondi tas-sigurtà soċjali, kif definit fil-paragrafi 2.113-2.117 tal-Anness A tal-ESA 2010;

                        (32)

                        “taxxi fuq prodotti” tfisser taxxi li huma pagabbli għal kull unità ta’ prodott jew servizz partikolari prodott jew fi tranżazzjoni, kif definit fil-paragrafi 4.16-4.20 tal-Anness A tal-ESA 2010;

                        (33)

                        “taxxi individwali fil-kamp ta’ applikazzjoni għall-HICP-CT” tfisser taxxi individwali fuq prodotti relatati mal-konsum domestiku u li inklużi fil-kategoriji li ġejjin, definiti fit-Tabella 9 (“Dħul dettaljat mit-taxxa u mill-kontribuzzjonijiet soċjali skont it-tip ta’ taxxa jew kontribuzzjoni soċjali u subsettur li jinkludi l-lista ta’ taxxi u kontribuzzjonijiet soċjali skont il-klassifikazzjoni nazzjonali”) fl-Anness B tal-ESA 2010:

                                    (a)

                                    D.211 Taxxi tat-tip tal-valur miżjud (VAT);

                                    (b)

                                    D.2122e Taxxi fuq servizzi speċifiċi;

                                    (c)

                                    D.214a Dazji tas-sisa u t-taxxi fuq il-konsum (għajr dawk inklużi fit-taxxi u d-dazji fuq l-importazzjonijiet);

                                    (d)

                                    D.214d Taxxi fuq ir-reġistrazzjoni tal-karozzi;

                                    (e)

                                    D.214e Taxxi fuq id-divertiment;

                                    (f)

                                    D.214 g Taxxi fuq primjums tal-assigurazzjoni;

                                    (g)

                                    D.214h Taxxi oħra fuq servizzi speċifiċi;

                                    (h)

                                    D214 l Taxxi oħra fuq prodotti li mhumiex ikklassifikati x’imkien ieħor.

            KAPITOLU 2

            INDIĊI ARMONIZZAT TAL-PREZZIJIET GĦALL-KONSUMATUR (HICP) U INDIĊI ARMONIZZAT TAL-PREZZIJIET GĦALL-KONSUMATUR B’RATI TAT-TAXXA KOSTANTI (HICP-CT);

            Artikolu 3
            Piżijiet

               1.   L-Istati Membri għandhom jieħdu s-subindiċi u l-piżijiet aggregati elementari użati fl-indiċi għas-sena t kif ġej:

                           (a)

                           Sal-31 ta’ Diċembru 2022, għandhom jintużaw id-data tal-kontijiet nazzjonali għas-sena t-2 u kull informazzjoni disponibbli u rilevanti minn stħarriġ baġitarju tal-unitajiet domestiċi u minn sorsi oħra tad-data biex jinkisbu ishma tan-nefqa tas-sottoklassi u jinqasmu fost l-aggregati elementari tas-sottoklassi. Mill-1 ta’ Jannar 2023, għandha tintuża d-data tal-kontijiet nazzjonali għas-sena t-2, li tista’ tiġi kkumplimentata b’data minn stħarriġ baġitarju riċenti tal-unitajiet domestiċi u minn sorsi oħra, biex jinkisbu ishma tan-nefqa tas-sottoklassi u jinqasmu fost l-aggregati elementari tas-sottoklassi;

                           (b)

                           L-ishma tan-nefqa għas-sena t-2 għandhom jiġu riveduti u aġġornati biex ikunu rappreżentattivi għas-sena t-1;

                           (c)

                           L-ishma tan-nefqa għall-aggregati elementari għandhom jiġu aġġustati b’bidla xierqa fil-prezz bejn is-sena t-1 u Diċembru tas-sena t-1.

               2.   Il-piżijiet tas-subindiċi għandhom jinżammu kostanti tul is-sena kalendarja kollha.

               3.   Il-piż ta’ aggregat elementari għandu jinżamm kostanti tul is-sena kalendarja, diment li l-lista tal-aggregati elementari fi ħdan sottoklassi tiġi aġġustata biex tkun tirrifletti bidliet sinifikanti fl-univers fil-mira.

               4.   Il-piż tas-subindiċi għal diviżjoni, grupp jew klassi tal-ECOICOP għandu jkun daqs it-total tal-piżijiet tas-subindiċi tal-kategoriji kostitwenti tiegħu. It-total tal-piżijiet tas-subindiċi kollha fi kwalunkwe livell tal-ECOICOP għandu jkun 1 000.

               5.   Il-piż tas-subindiċi għal kwalunkwe sottoklassi għandu jkun daqs it-total tal-piżijiet tal-aggregati elementari ta’ dik is-sottoklassi.

               6.   Il-piżijiet tas-subindiċi relatati mal-assigurazzjoni mhux tal-ħajja għandhom jiġu derivati min-nefqa aggregata tal-unitajiet domestiċi fuq ħlasijiet impliċiti għas-servizz.

               7.   In-nefqa tal-konsum iffinanzjata mill-pretensjonijiet tal-assigurazzjoni mhux tal-ħajja, inkluż il-pagamenti li jagħmlu direttament il-kumpaniji tal-assigurazzjoni, għandha tkun inkluża fil-piżijiet tal-subindiċi tal-kategoriji rilevanti tal-ECOICOP.

            Artikolu 4
            Kampjunar u rappreżentanza

               1.   L-Istati Membri għandhom jagħmlu kampjun fil-mira li jkun rappreżentattiv tal-univers fil-mira billi jiddefinixxu aggregati elementari u jagħżlu prodotti individwali għal dawn l-aggregati elementari.

               2.   In-numru ta’ prodotti individwali u aggregati elementari għandu jiddependi mill-piż tas-sottoklassi u l-varjanza tal-movimenti tal-prezz tal-prodotti individwali li jappartjenu għaliha.

               3.   Maż-żmien, l-Istati Membri għandhom jiżguraw li l-kampjun fil-mira jibqa’ rappreżentattiv tal-univers fil-mira billi mill-inqas iwettqu reviżjoni u aġġornament annwali tal-kampjun fil-mira, u billi jagħżlu l-prodotti ta’ sostituzzjoni.

               4.   Il-prodotti li għalihom is-sehem tan-nefqa jkun mill-inqas parti waħda kull elf għandhom jiġu rrappreżentati fil-kampjun fil-mira.

            Artikolu 5
            Trattament tal-prezzijiet

               1.   L-Istati Membri għandhom jużaw il-prezzijiet osservati biex jikkumpilaw l-HICP. Għandhom jużaw il-prezzijiet stmati biss għall-finijiet stabbiliti fl-Artikoli 9, 11 u 14.

               2.   Il-prezzijiet osservati għall-prodotti tas-saħħa, tal-edukazzjoni u tal-protezzjoni soċjali għandhom ikunu netti mir-rimborżi.

               3.   Il-bidliet fil-prezzijiet osservati jew fil-kundizzjonijiet ta’ tariffa għandhom jintwerew bħala bidliet fil-prezz fl-HICP.

               4.   Meta l-prezzijiet osservati jkunu marbuta mal-indiċi, il-bidliet li jsiru minħabba bidliet fl-indiċi għandhom jintwerew bħala bidliet fil-prezz fl-HICP.

               5.   Jekk l-introjtu tal-unitajiet domestiċi hu kundizzjoni li tiddetermina l-prezz, il-bidliet fil-prezzijiet osservati li jsiru minħabba bidliet fl-introjtu tal-unitajiet domestiċi għandhom jintwerew bħala bidliet fil-prezz fl-HICP.

               6.   Il-prezzijiet osservati għall-assigurazzjoni għandhom ikunu primjums attwali.

               7.   Jekk prodott individwali jkun disponibbli għall-konsumaturi mingħajr ħlas u sussegwentement jiġi impost xi ħlas, dan għandu jintwera bħala żieda fil-prezz fl-HICP. Min-naħa l-oħra, jekk jintalab prezz għal prodott individwali li sussegwentement jitqiegħed għad-dispożizzjoni tal-konsumaturi mingħajr ħlas, dan għandu jintwera bħala tnaqqis fil-prezz fl-HICP.

            Artikolu 6
            Skonti u inċitamenti

               1.   L-Istati Membri għandhom iqisu l-iskonti li:

                           (a)

                           jistgħu jiġu attribwiti għal prodott individwali; u

                           (b)

                           jistgħu jintalbu waqt ix-xiri.

                     Meta possibbli, għandhom jitqiesu l-iskontijiet disponibbli biss għal grupp ristrett ta’ konsumaturi.

               2.   L-inċitamenti għandhom jiġu trattati skont l-Artikoli 10 u 11.

            Artikolu 7
            Ħlasijiet ta’ servizzi proporzjonati għal prezzijiet tat-tranżazzjoni

               1.   L-HICP għandu jinkludi l-ħlasijiet imposti direttament fuq il-konsumaturi għas-servizz mogħti u jistgħu jiġu espressi bħala tariffa fissa jew proporzjon tal-prezz tat-tranżazzjoni. Jekk il-prezz ta’ servizz jiġi ddeterminat bħala proporzjon tal-prezz tat-tranżazzjoni, il-proporzjon multiplikat bil-prezz tat-tranżazzjoni ta’ unità rappreżentattiva għandu jintuża bħala prezz osservat.

               2.   Il-bidliet fit-tariffa tas-servizz li jsiru minħabba bidliet fil-prezz tat-tranżazzjoni ta’ unità rappreżentattiva għandhom jintwerew bħala bidliet fil-prezz fl-HICP.

               3.   Jekk bidla fil-prezz tat-tranżazzjoni ta’ unità rappreżentattiva ma tkunx tista’ titkejjel, din għandha tiġi stmata b’indiċi xieraq tal-prezzijiet.

            Artikolu 8
            Osservazzjoni tal-prezzijiet

               1.   Prezz osservat għal oġġett għandu jkun inkluż fl-HICP għax-xahar meta jkunu jistgħu jsiru t-tranżazzjonijiet b’dak il-prezz.

               2.   Prezz osservat għal servizz għandu jiġi inkluż fl-HICP għax-xahar meta jkun jista’ jibda l-konsum tas-servizz.

               3.   Jekk il-prezz ta’ servizz ikun jiddependi fuq il-ħin bejn ix-xiri u l-bidu tas-servizz, l-Istati Membri għandhom iqisu l-prezzijiet li huma rappreżentattivi għax-xiri tas-servizz.

               4.   Il-prezzijiet osservati għandhom jirreferu għal mill-inqas ġimgħa tax-xogħol (1) waħda, f’nofs ix-xahar jew qrib nofs ix-xahar.

               5.   Jekk ikun magħruf li l-prezzijiet għal prodott individwali huma volatili fi żmien xahar, il-prezzijiet osservati għandhom jirreferu għal aktar minn ġimgħa (1) waħda.

            Artikolu 9
            Stima tal-prezzijiet

               1.   Jekk il-prezz ta’ prodott individwali fil-kampjun fil-mira ma jkunx jista’ jiġi osservat, il-prezz stmat għandu jintuża għal mhux aktar minn xahrejn, u wara għandu jintgħażel prodott ta’ sostituzzjoni. Dan il-paragrafu ma għandux japplika għall-prodotti staġunali jew għal prodotti individwali oħra li mistennija jerġgħu jkunu disponibbli.

               2.   Prezz osservat qabel ma għandux jintuża bħala prezz stmat diment li dan ma jkunx jista’ jiġi ġġustifikat bħala stima xierqa.

            Artikolu 10
            Sostituzzjonijiet

               1.   L-Istati Membri għandhom jagħżlu prodott ta’ sostituzzjoni li jkun simili għall-prodott li jisparixxi, filwaqt li jiżguraw li l-kampjun fil-mira jibqa’ rappreżentattiv.

               2.   L-Istati Membri ma għandhomx jagħżlu prodotti ta’ sostituzzjoni abbażi ta’ prezz simili.

            Artikolu 11
            Aġġustament tal-kwalità

               1.   Jekk ma jkunx hemm differenza fil-kwalità bejn prodott sostitwit u s-sostitut tiegħu, l-Istati Membri għandhom iqabblu direttament il-prezzijiet osservati. Inkella, l-Istati Membri għandhom jagħmlu aġġustament tal-kwalità.

               2.   L-Istati Membri għandhom jagħmlu aġġustament tal-kwalità daqs id-differenza sħiħa fil-prezz bejn il-prodott sostitwit fix-xahar m-1 u s-sostitut tiegħu fix-xahar m, diment li dan ikun jista’ jiġi ġġustifikat bħala stima xierqa tad-differenza fil-kwalità.

            Artikolu 12
            Indiċijiet elementari tal-prezz

               1.   Il-prezzijiet ta’ prodotti individwali għandhom jiġu aggregati biex jinkisbu indiċijiet elementari tal-prezz b’xi waħda minn dawn li ġejjin:

                           (a)

                           formula tal-indiċi li tiżgura tranżittività. L-indiċi tal-prezzijiet tal-perjodi preċedenti ma għandux jiġi rivedut meta jintużaw il-formuli tal-indiċi tat-tranżittività; jew

                           (b)

                           formula tal-indiċi li tiżgura r-riversibbiltà tal-ħin u tqabbel il-prezzijiet ta’ prodotti individwali fil-perjodu attwali mal-prezzijiet ta’ dawk il-prodotti fil-perjodu bażi. Il-perjodu bażi ma għandux jinbidel spiss jekk din il-bidla twassal għal ksur sinifikanti tal-prinċipju tat-tranżittività.

               2.   Formula tal-indiċi li tkun konsistenti ma’ dawk deskritti fil-paragrafu 1 għandha tintuża biex jinkiseb indiċi tal-prezzijiet għal aggregat elementari minn żewġ indiċijiet elementari tal-prezz jew aktar.

            Artikolu 13
            Integrazzjoni tas-subindiċijiet wara l-perjodu ta’ referenza tal-indiċi
            Kull subindiċi li jkun integrat fl-HICP wara l-perjodu ta’ referenza tal-indiċi għandu jintrabat ma’ Diċembru ta’ sena partikolari u jintuża minn Jannar tas-sena ta’ wara.

            Artikolu 14
            Prodotti staġunali
            Jekk jittieħed kampjun ta’ prodotti staġunali f’aggregat elementari, l-Istati Membri għandhom jużaw il-metodu tal-imputazzjoni staġunali jew il-metodu tal-piżijiet staġunali biex jikkumpilaw indiċi tal-prezzijiet għal dak l-aggregat.

            Artikolu 15
            Tqassim tal-istima rapida
            L-Istati Membri li l-munita tagħhom hi l-euro għandhom jibagħtu stimi rapidi lill-Kummissjoni (il-Eurostat) għas-subindiċijiet kollha fl-HICP tagħhom.

            Artikolu 16

               Tlestija tad-
               data
               provviżorja

            Meta Stat Membru jibgħat is-subindiċijiet jew il-piżijiet tagħhom bħala provviżorji, dan għandu jiffinalizzahom mat-trażmissjoni tax-xahar ta’ wara.

            Artikolu 17
            Reviżjonijiet minħabba żbalji

               1.   L-Istati Membri għandhom jikkoreġu l-iżbalji u jibagħtu s-subindiċijiet riveduti jew il-piżijiet tas-subindiċijiet riveduti lill-Kummissjoni (il-Eurostat) mingħajr dewmien mhux ġustifikat.

               2.   L-Istati Membri għandhom jipprovdu informazzjoni lill-Kummissjoni (il-Eurostat) dwar il-kawża tal-iżball sa mhux aktar tard minn meta jagħmlu t-trażmissjoni tad-data riveduta.

            Artikolu 18
            Reviżjonijiet oħra

               1.   Il-ħin, it-tul u l-integrazzjoni fl-HICP ta’ reviżjonijiet, għajr dawk konformi mal-Artikoli 16 u 17, għandhom jiġu kkoordinati mal-Kummissjoni (il-Eurostat).

               2.   L-Istati Membri għandhom jipprovdu stimi lill-Kummissjoni (il-Eurostat) tas-subindiċijiet tal-HICP riveduti sa mhux aktar tard minn tliet (3) xhur qabel l-implimentazzjoni ppjanata tar-reviżjoni proposta.

            Artikolu 19
            Rilaxx tar-reviżjonijiet
            Għajr għar-reviżjonijiet konformi mal-Artikolu 16, kull reviżjoni tal-punti kollha tal-HICP għandha ssir pubblika, flimkien ma’ spjegazzjoni, fuq is-sit web tal-korp nazzjonali responsabbli għall-kompilazzjoni tal-HICP.

            Artikolu 20
            Reviżjonijiet tal-piżijiet tas-subindiċi
            Mingħajr preġudizzju għall-Artikoli 16 u 17, il-piżijiet tas-subindiċi ma għandhomx jiġu riveduti.

            Artikolu 21
            Indiċi armonizzat tal-prezzijiet għall-konsumatur b’rati tat-taxxa kostanti

               1.   Għandha titqies taxxa individwali fil-kamp ta’ applikazzjoni għall-HICP-CT, jekk l-introjtu annwali tiegħu jkun jirrappreżenta 2 % jew aktar tat-total tat-taxxi individwali kollha fil-kamp ta’ applikazzjoni miġbura mis-settur tal-gvern ġenerali.

               2.   L-introjtu annwali mit-taxxi meqjus fil-HICP-CT għandu jkopri mill-inqas 90 % tat-total tat-taxxi individwali kollha fil-kamp ta’ applikazzjoni miġbura mis-settur tal-gvern ġenerali.

               3.   L-HICP-CT għandu jiġi kkompilat bl-istess mod bħall-HICP, ħlief li l-prezzijiet osservati jiġu aġġustati ħalli r-rati tat-taxxa fuq il-prodotti jinżammu kostanti fil-perjodu tal-osservazzjoni, meta mqabbla mal-perjodu ta’ referenza tal-prezzijiet.

               4.   Il-bidliet fir-rati tat-taxxa għandhom jiġu riflessi fl-HICP-CT:

                           (a)

                           tul ix-xahar meta r-rata l-ġdida tiġi applikata għall-prodott individwali u tiġi inkluża fil-prezz osservat; jew

                           (b)

                           fl-ewwel xahar sħiħ li għalih tiġi applikata r-rata l-ġdida. Il-bidliet fir-rata li jidħlu fis-seħħ fl-ewwel jum tax-xahar għandhom jiġu riflessi fl-HICP-CT għal dak ix-xahar. Il-bidliet fir-rata li jidħlu fis-seħħ aktar tard tul dak ix-xahar għandhom jiġu riflessi fl-HICP-CT għax-xahar ta’ wara.

            KAPITOLU 3

            L-INDIĊI TAL-PREZZIJIET TAD-DJAR OKKUPATI MIS-SIDIEN U L-INDIĊI TAL-PREZZIJIET TAD-DJAR

            Artikolu 22
            Tqassim tal-indiċi tal-prezzijiet tad-djar okkupati mis-sidien
            L-indiċi tal-prezzijiet tad-djar okkupati mis-sidien (OOH) għandu jkopri l-kategoriji tan-nefqa li ġejjin:

                        (a)

                        O.1. Infiq tal-abitazzjonijiet okkupati mis-sidien

                        (b)

                        O.1.1. Akkwisti ta’ abitazzjonijiet;

                        (c)

                        O.1.1.1. Abitazzjonijiet ġodda;

                        (d)

                        O.1.1.1.1. Xiri ta’ abitazzjonijiet ġodda;

                        (e)

                        O.1.1.1.2. Abitazzjonijiet mibnija mill-individwi stess u rinnovazzjonijiet kbar

                        (f)

                        O.1.1.2. Abitazzjonijiet eżistenti li huma ġodda għall-unitajiet domestiċi

                        (g)

                        O.1.1.3. Servizzi oħra relatati mal-akkwist tal-abitazzjonijiet;

                        (h)

                        O.1.2. Sjieda tal-abitazzjonijiet;

                        (i)

                        O.1.2.1. Manutenzjoni u tiswijiet kbar;

                        (j)

                        O.1.2.2. Assigurazzjoni marbuta mal-abitazzjonijiet;

                        (k)

                        O.1.2.3. Servizzi oħra relatati mas-sjieda tal-abitazzjonijiet.

            Artikolu 23
            Tqassim tal-indiċi tal-prezzijiet tad-djar
            L-indiċi tal-prezzijiet tad-djar (HPI) għandu jkopri l-kategoriji tan-nefqa li ġejjin:

                        (a)

                        H.1. Xiri ta’ abitazzjonijiet;

                        (b)

                        H.1.1. Xiri ta’ abitazzjonijiet ġodda

                        (c)

                        H.1.2. Xiri ta’ abitazzjonijiet eżistenti

            Artikolu 24
            Piżijiet
            Kull sena, l-Istati Membri għandhom jikkompilaw u jibagħtu żewġ settijiet ta’ piżijiet lill-Kummissjoni (il-Eurostat), wieħed għall-indiċijiet tal-prezzijiet tad-djar okkupati mis-sidien (OOH) u ieħor għall-indiċijiet tal-prezzijiet tad-djar (HPI), fit-tqassim speċifikat fl-Artikoli 22 u 23.

            Artikolu 25
            Kompilazzjoni tal-indiċi tal-prezzijiet tad-djar okkupati mis-sidien
            L-indiċi tal-prezzijiet tad-djar okkupati mis-sidien (OOH) għandu jkun ibbażat fuq l-approċċ ta’ “akkwiżizzjonijiet netti”, li jkejjel il-bidliet fil-prezzijiet imħallsa mill-konsumaturi għall-akkwist tal-abitazzjonijiet li huma ġodda għall-unitajiet domestiċi u l-bidliet fi spejjeż oħra relatati mas-sjieda u mat-trasferiment tas-sjieda tal-abitazzjonijiet.

            KAPITOLU 4

            STANDARDS U SKADENZI GĦALL-ISKAMBJI TAD-DATA U TAL-METADATA

            Artikolu 26

               Standards għall-iskambji tad-
               data
               u tal-metadata

               1.   L-Istati Membri għandhom jibagħtu d-data u l-metadata lill-Kummissjoni (il-Eurostat) b’format elettroniku permezz tas-servizzi tal-punt uniku ta’ dħul skont l-istandards għall-iskambju tad-data u l-metadata statistika.

               2.   Id-data kunfidenzjali kif definita fir-Regolament (KE) Nru 223/2009 tal-Parlament Ewropew u tal-Kunsill (19) għandha tiġi mmarkata kif xieraq meta tintbagħat lill-Kummissjoni (il-Eurostat).

            Artikolu 27
            Skadenzi għall-iskambji tal-metadata

               1.   Kull sena, l-Istati Membri għandhom jirrevedu u jaġġornaw il-metadata tal-HICP tagħhom u tal-HICP-CT tagħhom għas-sena attwali u jibagħtuhom lill-Kummissjoni (il-Eurostat) sal-31 ta’ Marzu.

               2.   Kull sena, l-Istati Membri għandhom jirrevedu u jaġġornaw l-indiċi tal-prezzijiet tal-OOH tagħhom u l-metadata tal-HPI tagħhom għas-sena attwali u jibagħtuhom lill-Kummissjoni (il-Eurostat) sat-30 ta’ Ġunju.

            KAPITOLU 5

            DISPOŻIZZJONIJIET FINALI

            Artikolu 28
            Tħassir
            Ir-Regolamenti (KE) Nru 1749/96, (KE) Nru 2214/96, (KE) Nru 1687/98, (KE) Nru 2646/98, (KE) Nru 1617/1999, (KE) Nru 2166/1999, (KE) Nru 2601/2000, (KE) Nru 2602/2000, (KE) Nru 1920/2001, (KE) Nru 1921/2001, (KE) Nru 1708/2005, (KE) Nru 701/2006, (KE) Nru 330/2009, (UE) Nru 1114/2010 u (UE) Nru 93/2013 huma mħassra.

            Artikolu 29
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-31 ta’ Lulju 2020.

                  Għall-Kummissjoni

                  Il-President

               Ursula VON DER LEYEN

            (1)  ĠU L 135, 24.5.2016, p. 11.

            (2)  Ir-Regolament tal-Kummissjoni (KE) Nru 1749/96 tad-9 ta’ Settembru 1996 dwar miżuri ta’ implimentazzjoni inizjali għar-Regolament tal-Kunsill (KE) Nru 2494/95 li jikkonċerna indiċi armonizzati tal-prezzijiet tal-konsumatur (ĠU L 229, 10.9.1996, p. 3).

            (3)  Ir-Regolament tal-Kummissjoni (KE) Nru 2214/96 tal-20 ta’ Novembru 1996 li jikkonċerna indiċi armonizzati tal-prezzijiet għall-konsumatur: trażmissjoni u tixrid ta’ sotto-indiċi tal-HICP (ĠU L 296, 21.11.1996, p. 8).

            (4)  Ir-Regolament tal-Kunsill (KE) Nru 1687/98 tal-20 ta’ Lulju 1998 li jemenda r-Regolament tal-Kummissjoni (KE) Nru 1749/96 dwar il-kopertura ta’ merkanzija u servizzi tal-indiċi armonizzat tal-prezzijiet għall-konsumatur (ĠU L 214, 31.7.1998, p. 12).

            (5)  Ir-Regolament tal-Kummissjoni (KEE) Nru 2646/98 tad-9 ta’ Diċembru 1998 li jiffissa regoli dettaljati għall-implementazzjoni tar-Regolament tal-Kunsill (KE) Nru 2494/95 f’dak li għandu x’jaqsam ma’ livelli minimi għat-trattament ta’ tariffi fl-Indiċi Armonizzat tal-Prezzijiet għall-Konsumatur (ĠU L 335, 10.12.1998, p. 30).

            (6)  Ir-Regolament tal-Kummissjoni (KE) Nru 1617/1999 tat-23 ta’ Lulju 1999 li jistabbilixxi d-dettalji għall-implimentazzjoni tar-Regolament tal-Kunsill (KE) Nru 2494/95 – dwar l-istandards minimi għat-trattament tal-assigurazzjoni fl-Indiċi Armonizzati tal-Prezzijiet għall-Konsumatur u li jimmodifika r-Regolament tal-Kummissjoni (KE) Nru 2214/96 (ĠU L 192, 24.7.1999, p. 9).

            (7)  Ir-Regolament tal-Kunsill (KE) Nru 2166/1999 tat-8 ta’ Ottubru 1999 li jistabilixxi r-regoli dettaljati għall-implimentazzjoni tar-Regolament (KE) Nru 2494/95 rigward l-istandards minimi għat-trattament ta’ prodotti li għandhom x’jaqsmu mal-oqsma tas-saħħa, l-edukazzjoni u l-protezzjoni soċjali fl-Indiċi Armonizzat tal-Prezzijiet għall-Konsumatur (ĠU L 266, 14.10.1999, p. 1).

            (8)  Ir-Regolament tal-Kummissjoni (KE) Nru 2601/2000 tas-17 ta’ Novembru 2000 li jistabbilixxi reġoli dettaljati għall-implimentazzjoni tar-Regolament tal-Kunsill (KE) Nru 2494/95 dwar iż-żmien biex jiddaħħlu prezzijiet tax-xiri fl-Indiċi Armonizzat tal-Prezzijiet għall-Konsumatur (ĠU L 300, 29.11.2000, p. 14).

            (9)  Ir-Regolament tal-Kummissjoni (KE) Nru 2602/2000 tas-17 ta’ Novembru 2000 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 2494/95 dwar livelli minimi għat-trattament ta’ tnaqqis fil-prezzijiet fl-Indiċi Armonizzat ta’ Prezzijiet għall-Konsumatur (ĠU L 300, 29.11.2000, p. 16).

            (10)  Ir-Regolament tal-Kummissjoni (KE) Nru 1920/2001 tat-28 ta’ Settembru 2001 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 2494/95 fir-rigward ta’ standards minimi għat-trattament ta’ ħlasijiet dovuti għal servizzi li jikkorrispondu għall-valuri ta’ tranżazzjoni fl-indiċi armonizzat ta’ prezzijiet tal-konsumatur u li jemenda r-Regolament (KE) Nru 2214/96 (ĠU L 261, 29.9.2001, p. 46).

            (11)  Ir-Regolament tal-Kummissjoni (KE) Nru 1921/2001 tat-28 ta’ Settembru 2001 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 2494/95 fir-rigward ta’ standards minimi għat-trattament ta’ ħlasijiet dovuti għal servizzi li jikkorrispondu għall-valuri ta’ tranżazzjoni fl-indiċi armonizzat tal-prezzijiet tal-konsumatur u li jemenda r-Regolament (KE) Nru 2602/2000 (ĠU L 261, 29.9.2001, p. 49).

            (12)  Ir-Regolament tal-Kummissjoni (KE) Nru 1708/2005 tad-19 ta’ Ottubru 2005 li jistipula regoli ddettaljati għall-implimentazzjoni tar-Regolament tal-Kunsill (KE) Nru 2494/95 dwar l-indiċijiet armonizzati tal-prezzijiet għall-konsumatur, u li jemenda r-Regolament tal-Kummissjoni (KE) Nru 2214/96 (ĠU L 274, 20.10.2005, p. 9).

            (13)  Ir-Regolament tal-Kunsill (KE) Nru 701/2006 tal-25 ta’ April 2006 li jistabbilixxi regoli dettaljati għall-implementazzjoni tar-Regolament (KE) Nru 2494/95 rigward il-kopertura temporali tal-ġbir ta’ prezzijiet fl-indiċi armonizzat tal-prezzijiet għall-konsumatur (ĠU L 122, 9.5.2006, p. 3).

            (14)  Ir-Regolament tal-Kummissjoni (KE) Nru 330/2009 tat-22 ta’ April 2009 li jistipula regoli ddettaljati għall-implimentazzjoni tar-Regolament tal-Kunsill (KE) Nru 2494/95 dwar l-istandards minimi għat-trattament tal-prodotti staġjonali fl-Indiċijiet Armonizzati tal-Prezzijiet għall-Konsumatur (HICP) (ĠU L 103, 23.4.2009, p. 6).

            (15)  Ir-Regolament tal-Kummissjoni (UE) Nru 1114/2010 tal-1 ta’ Diċembru 2010 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 2494/95 fir-rigward tal-istandards minimi għall-kwalità ta’ peżar HICP u li jirrevoka r-Regolament tal-Kummissjoni (KE) Nru 2454/97 (ĠU L 316, 2.12.2010, p. 4).

            (16)  Ir-Regolament tal-Kummissjoni (UE) Nru 93/2013 tal-1 ta’ Frar 2013 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 2494/95 dwar l-indiċijiet armonizzati tal-prezzijiet għall-konsumatur, fir-rigward tal-iffissar ta’ indiċijiet tal-prezzijiet tal-abitazzjonijiet okkupati mis-sidien (ĠU L 33, 2.2.2013, p. 14).

            (17)  Ir-Regolament tal-Kunsill (KE) Nru 2494/95 tat-23 ta’ Ottubru 1995 dwar l-indiċijiet armonizzati tal-prezzijiet għall-konsumatur (ĠU L 257, 27.10.1995, p. 1).

            (18)  Ir-Regolament (UE) Nru 549/2013 tal-Parlament Ewropew u tal-Kunsill tal-21 ta’ Mejju 2013 dwar is-sistema Ewropea tal-kontijiet nazzjonali u reġjonali fl-Unjoni Ewropea (ĠU L 174, 26.6.2013, p. 1).

            (19)  Ir-Regolament (KE) Nru 223/2009 tal-Parlament Ewropew u tal-Kunsill tal-11 ta’ Marzu 2009 dwar l-Istatistika Ewropea u li jħassar ir-Regolament (Euratom, KE) Nru 1101/2008 tal-Parlament Ewropew u tal-Kunsill dwar it-trażmissjoni ta’ data suġġetta għall-kunfidenzjalità statistika lill-Uffiċċju tal-Istatistika tal-Komunitajiet Ewropej, ir-Regolament tal-Kunsill (KE) Nru 322/97 u d-Deċiżjoni tal-Kunsill 89/382/KEE, Euratom li tistabbilixxi Kumitat dwar il-Programmi tal-Istatistika tal-Komunitajiet Ewropej (ĠU L 87, 31.3.2009, p. 164).

            ANNESS

               Nefqa monetarja finali tal-unitajiet domestiċi għall-konsum

               1.

                  In-nefqa monetarja finali tal-unitajiet domestiċi għall-konsum hi definita fil-punt 20 tal-Artikolu 2 tar-Regolament (UE) 2016/792.

               2.
               Biex tispeċifika f’aktar dettall il-kwalità tal-piżijiet, in-nefqa monetarja finali għall-konsum għandha tinkludi l-eżempji li ġejjin tan-nefqa finali tal-unitajiet domestiċi għall-konsum kif definit fil-punti li ġejjin fil-paragrafu 3.95 tal-Anness A tal-ESA 2010:

                           —

                           il-punti (c), (d), (h) u (i),

                           —

                           il-parti tal-punt (e) li għandha x’taqsam mas-servizzi finanzjarji li jintalbu l-ħlas direttament, il-parti tal-punt (f) li għandha x’taqsam mas-servizzi tal-assigurazzjoni mhux tal-ħajja bl-ammont tal-ħlas impliċitu għas-servizz.

                     In-nefqa monetarja finali għall-konsum għandha tinkludi wkoll il-kwoti tal-abitazzjoni li huma parti minn D.632, li hi definita fil-paragrafu 4.109 tal-Anness A tal-ESA 2010.

               3.
               In-nefqa monetarja finali għall-konsum għandha teskludi l-eżempji li ġejjin tan-nefqa finali tal-unitajiet domestiċi għall-konsum kif definit fil-punti li ġejjin fil-paragrafu 3.95 tal-Anness A tal-ESA 2010:

                           —

                           il-punti (a), (b) u (g).

                     In-nefqa monetarja finali għall-konsum għandha teskludi wkoll l-eżempji li ġejjin li mhumiex parti min-nefqa finali tal-unitajiet domestiċi għall-konsum:

                           —

                           il-punti (a) sa (f) fil-paragrafu 3.96 tal-Anness A tal-ESA 2010, għajr il-kwoti tal-abitazzjoni li huma parti minn D.632, li hi definita fil-paragrafu 4.109 tal-Anness A tal-ESA 2010,

                           —

                           it-taxxi fuq l-introjtu, definiti fil-paragrafu 4.78 tal-Anness A tal-ESA 2010,

                           —

                           l-introjtu minn proprjetà, definit fil-paragrafu 4.41 tal-Anness A tal-ESA 2010,

                           —

                           il-kontribuzzjonijiet soċjali reali tal-impjegaturi, definiti fil-paragrafu 4.92 tal-Anness A tal-ESA 2010,

                           —

                           il-primjums tal-assigurazzjoni mhux tal-ħajja, definiti fil-paragrafu 4.112 tal-Anness A tal-ESA 2010,

                           —

                           it-trasferimenti attwali bejn l-unitajiet domestiċi, definiti fil-paragrafu 4.129 tal-Anness A tal-ESA 2010,

                           —

                           il-multi u l-penali imposti fuq l-unitajiet istituzzjonali minn qrati tal-liġi jew minn korpi kważi ġudizzjarji, definiti fil-paragrafu 4.132 tal-Anness A tal-ESA 2010.

               4.

                  It-tranżazzjonijiet monetarji huma dawk it-tranżazzjonijiet meta l-unitajiet involuti jagħmlu jew jirċievu pagamenti, jew ikollhom obbligazzjonijiet jew jirċievu assi denominati f’unitajiet tal-munita. It-tranżazzjonijiet li ma jinvolvux l-iskambju ta’ flus kontanti, jew assi jew obbligazzjonijiet denominati f’unitajiet tal-munita, huma tranżazzjonijiet mhux monetarji.